Dr. Mpho Maja, nasionale direkteur van dieregesondheid, sê daar word nou hard gewerk om die omvang van die uitbreking te bepaal en om seker te maak dit versprei nie verder nie. “Daarom het ons ’n siektebeheergebied geïdentifiseer wat aansienlik groter is as die plek waar die uitbreking was. In daardie gebied mag geen beeste vervoer word nie. Dit is wat die OIE van ons verwag.”
“Ons het dan drie maande om al die diere wat in daardie gebied ingeënt is, te verwyder.” Sy sê die staat beoog om daardie diere te koop en te slag. Diere met bek-en-klouseer se vleis is geskik vir menslike gebruik.
Daarna kan ’n kleiner gebied met die siek diere as ’n inperkingsone verklaar word. Mits daar nie nóg diere positief toets in die groter beheergebied nie, kan die land aansoek doen om weer vry van bek-en-klouseer verklaar te word.